HU Az Európai Unió Hivatalos Lapja C 159/7

Értesítés a Kínai Népköztársaságból és Indiából származó, védő cipőorral ellátott egyes lábbelik behozatalára vonatkozó dömpingellenes eljárás kezdeményezéséről

(2005/C 159/05)

A legutóbb a 461/2004/EK rendelettel (1) módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 384/96/EK tanácsi rendelet (2) (a továbbiakban: az alaprendelet) 5. cikke értelmében a Bizottsághoz panasz érkezett, amely azt állítja, hogy a Kínai Népköztársaságból és Indiából (a továbbiakban: az érintett országok) származó, védő cipőorral ellátott egyes lábbelik behozatala dömpingelt formában történik és ennélfogva anyagi kárt okoz a közösségi iparnak.

1. A panasz

A panaszt az Európai Cipőgyártók Szövetsége (CEC) (a továbbiakban: a panaszos) 2005. május 17-én nyújtotta be azon termelők nevében, melyek termelési aránya a védő cipőorral ellátott egyes lábbelik összesített közösségi termelésének nagy részét, jelen esetben több mint 30 %-át teszik ki.

2. A termék

Az állítólagosan dömpingelt termék (a továbbiakban: az érintett termék) a Kínai Népköztársaságból vagy Indiából származó, védő cipőorral ellátott lábbeli gumi vagy műanyag felsőrésszel (kivéve vízhatlan lábbeli gumi- vagy műanyag talppal és felsőrésszel, ha a felsőrész a talphoz sem tűzéssel, szegecseléssel, szögeléssel, csavarozással vagy hasonló eljárással nincs hozzáerősítve vagy összeállítva), vagy bőr, mesterséges vagy rekonstruált bőr felsőrésszel, amelyeket rendesen az alábbi KN kódszámok alá sorolnak: 6402 3000, 6403 4000, ex 6402 19 00, ex 6402 91 00, ex 6402 99 10, ex 6402 99 31, ex 6402 99 39, ex 6402 99 50, ex 6402 99 91, ex 6402 99 93, ex 6402 99 96, ex 6402 99 98, ex 6403 19 00, ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 50, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 50, ex 6403 99 91, ex 6403 99 93, ex 6403 99 96, ex 6403 99 98, ex 6405 10 00, ex 6405 90 10 és ex 6405 90 90. A KN-kódok csak tájékoztatásképpen szerepelnek.

3. A dömpingre vonatkozó állítás

A dömpingre vonatkozó állítás India esetében a számított rendes értéknek az érintett termék Közösségbe irányuló exportáraival való összehasonlításán alapul.

Az alaprendelet 2. cikkének (7) bekezdése értelmében a panaszos a Kínai Népköztársaság vonatkozásában a rendes értéket egy, az 5.1. d) pontban említett, piacgazdaságú országban érvényesülő ár alapján állapította meg. A dömpingre vonatkozó állítás az így számított rendes értéknek és az érintett termék a Közösségbe irányuló kiviteli árainak összehasonlításán alapul.

Ezen az alapon a kiszámított dömpingkülönbözetek mindkét érintett exportáló ország tekintetében jelentősek.

4. A károkozás vélelmezése

A panaszos bizonyítékokkal szolgált arról, hogy az érintett termék a Kínai Népköztársaságból és Indiából történő behozatala abszolút értékben és a piaci részesedést tekintve megnövekedett.

A vélelem szerint a behozott érintett termék mennyiségei és árai – egyéb következmények mellett – negatívan hatottak a közösségi iparág árszintjére, ami – különösen a közösségi iparág pénzügyi helyzetének romlásában megmutatkozó – jelentős kedvezőtlen hatást eredményezett.

5. Eljárás

Miután a tanácsadó bizottsággal folytatott konzultációt követően megállapítást nyert, hogy a panaszt a közösségi iparág részéről vagy nevében nyújtották be, és elegendő bizonyíték támasztja alá az eljárás megindítását, a Bizottság az alaprendelet 5. cikke alapján vizsgálatot indít.

5.1. A dömping és a kár megállapítására vonatkozó eljárás

A vizsgálat célja annak megállapítása, hogy a Kínai Népköztársaságból és Indiából származó érintett termékek dömpingeltek-e és hogy ez a dömping okozott-e kárt.

a) Mintavétel

Figyelembe véve az ebben az eljárásban érintett felek nyilvánvalóan magas számát a Bizottság úgy határozhat, hogy az alaprendelet 17. cikke szerint mintavételt alkalmaz.

i. Mintavétel exportőrök/termelők tekintetében a Kínai Népköztársaságban és Indiában

Annak érdekében, hogy a Bizottság eldönthesse, hogy szükséges-e a mintavétel, és amennyiben igen, kiválassza a mintát, minden exportőr/termelő vagy az ő nevükben eljáró képviselő köteles jelentkezni a Bizottságnál, és a 6. b) pont i. alpontjában megállapított határidőn belül, valamint a 7. pontban megjelölt formában köteles társaságáról vagy társaságairól a következő információkat szolgáltatni:

— a társaság neve, címe, e-mail címe, telefon- és faxszáma és/vagy telexszámai, valamint a kapcsolattartó személy,

— a Közösségbe irányuló exportra eladott érintett termék forgalma helyi pénznemben és volumene párban a 2004. április 1. és 2005. március 31. közötti időszakban,

— a belföldi piacon az érintett termék forgalma helyi pénznemben és értékesítési volumene párban a 2004. április 1. és 2005. március 31. közötti időszakban,

— a társaság szándékában áll-e egyéni különbözetet (3) igényelni (egyéni különbözetet csak termelők igényelhetnek),

— a társaság tevékenységeinek pontos leírása az érintett termék előállítása tekintetében,

— az érintett termék gyártásában és/vagy (export- és/vagy belföldi) értékesítésében részt vevő valamennyi kapcsolódó társaság (4) neve és pontos tevékenysége,

— bármely egyéb lényeges információ, mely segítheti a Bizottságot a mintavételben,

— annak megjelölése, hogy a társaság vagy társaságok egyetértenek-e azzal, hogy figyelembe vegyék őket a mintavételkor, melynek keretében egy kérdőívre kell válaszolniuk és beleegyeznek abba, hogy válaszaikat a helyszínen kivizsgálják.

Annak érdekében, hogy az általa az exportőrök/termelők mintájának kiválasztásához szükségesnek tartott információkat beszerezze, a Bizottság ezen kívül kapcsolatba lép az exportáló országok hatóságaival, és az exportőrök/termelők bármely ismert szervezetével.

ii. Mintavétel az importőrök tekintetében

Annak érdekében, hogy a Bizottság eldönthesse, hogy szükséges-e a mintavétel, és amennyiben igen, kiválassza a mintát, minden importőr, termelő vagy a nevükben eljáró képviselő köteles jelentkezni a Bizottságnál, valamint ezen értesítés 6. b) pont i. alpontjában megállapított határidőn belül és a 7. pontban megjelölt formában kötelesek társaságukról vagy társaságaikról a következő információkat megadni:

— a társaság neve, címe, e-mail címe, telefon- és faxszáma és/vagy telexszámai, valamint a kapcsolattartó személy,

— a társaság 2004. április 1. és 2005. március 31. között elért teljes forgalma, euróban kifejezve,

— a foglalkoztatottak teljes száma,

— a társaság tevékenységeinek pontos leírása az érintett termék tekintetében,

— a Kínai Népköztársaságból és Indiából származó importált érintett termék 2004. április 1-je és 2005. március 31-e között a közösségi piacon megvalósított viszonteladásának és oda irányuló behozatalának párban kifejezett mennyisége és euróban kifejezett értéke.

— az érintett termék előállításában és/vagy értékesítésében részt vevő valamennyi kapcsolódó társaság (4) neve és pontos tevékenysége,

— bármely egyéb lényeges információ, mely segítheti a Bizottságot a mintavételben,

— annak megjelölése, hogy a társaság vagy társaságok egyetértenek-e azzal, hogy figyelembe vegyék őket a mintavételkor, melynek keretében egy kérdőívre kell válaszolniuk és beleegyeznek abba, hogy válaszaikat a helyszínen kivizsgálják.

Annak érdekében, hogy az általa az importőrök mintájának kiválasztásához szükségesnek tartott információkat megszerezze, a Bizottság ezen kívül kapcsolatba lép az importőrök bármely ismert szervezetével.

iii. Mintavétel a közösségi termelők tekintetében

Figyelembe véve a panaszt támogató közösségi termelők magas számát, a Bizottságnak az a szándéka, hogy a közösségi gazdasági ágazat kárának vizsgálatát mintavétel alkalmazásával végzi el.

Annak érdekében, hogy a Bizottság kiválaszthassa a mintát, minden közösségi termelő köteles jelentkezni a Bizottságnál, valamint a 6. b) pont i. alpontjában megállapított határidőn belül köteles társaságáról vagy társaságairól a következő információkat megadni:

— a társaság neve, címe, e-mail címe, telefon- és faxszáma és/vagy telexszámai, valamint a kapcsolattartó személy,

— a társaság 2004. április 1. és 2005. március 31. között elért teljes forgalma, euróban kifejezve,

— a társaság tevékenységeinek pontos leírása az érintett termék előállítása tekintetében,

— az érintett termék értékesítésének értéke euróban a közösségi piacon a 2004. április 1. és 2005. március 31. közötti időszakban,

— az érintett termék értékesítésének volumene a közösségi piacon, párban kifejezve, a 2004. április 1. és 2005. március 31. közötti időszakban,

— az érintett termék termelésének volumene párban kifejezve, a 2004. április 1. és 2005. március 30. közötti időszakban,

— az érintett termék előállításában és/vagy értékesítésében részt vevő valamennyi kapcsolódó társaság (4) neve és pontos tevékenysége,

— bármely egyéb lényeges információ, mely segítheti a Bizottságot a mintavételben,

— annak megjelölése, hogy a társaság vagy társaságok egyetértenek-e azzal, hogy figyelembe vegyék őket a mintavételkor, melynek keretében egy kérdőívre kell válaszolniuk és beleegyeznek abba, hogy válaszaikat a helyszínen kivizsgálják.

iv. A minták végső kiválasztása

Minden olyan érdekelt fél, aki a minta kiválasztásával kapcsolatos bármely vonatkozó információt kíván benyújtani, azt a 6. b) pont ii. alpontjában meghatározott határidőn belül teheti meg.

A Bizottságnak az a szándéka, hogy a minták végső kiválasztását azt követően végzi el, hogy konzultált azokkal az érintett felekkel, amelyek kifejezésre juttatták készségüket arra, hogy a mintába bekerüljenek.

A mintavételben érintett társaságoknak a 6. b) pont iii. alpontjában meghatározott határidőn belül egy kérdőívre kell válaszolniuk, és a vizsgálat keretében együttműködést kell tanúsítaniuk.

Ha nincs meg a kellő együttműködés, a Bizottság megállapításait – az alaprendelet 17. cikkének (4) bekezdésével és 18. cikkével összhangban – a rendelkezésre álló tényekre alapozhatja. A rendelkezésre álló tényekre alapozott ténymegállapítás ezen értesítés 8. pontjában foglaltak szerint kevesebb előnnyel járhat az érintett fél számára.

b) Kérdőívek

A vizsgálatok lebonyolításához szükséges információk bekérése érdekében a Bizottság kérdőíveket küld a következők számára: a mintában szereplő közösségi gazdasági ágazatok, a Közösségben működő bármely termelői szervezetek, a Kínai Népköztársaság és India a mintában szereplő exportőrei/termelői, azok bármely szervezetei, a mintában szereplő importőrök, bármely, a panaszban megnevezett importőrszövetség, illetve az érintett exportőr országok hatóságai.

A Kínai Népköztársaság és India azon exportőrei/termelői, melyek az alaprendelet 17. cikke (3) bekezdése és 9. cikke (6) bekezdése értelmében egyéni különbözetet igényelnek, kötelesek kitöltött kérdőívet benyújtani ezen értesítés 6. a) pont ii. alpontjában meghatározott határidőn belül. A kérdőívet ezért ezen értesítés 6. a) pont i. alpontjában megadott határidőig kell kérniük. E feleknek mindazonáltal tudomással kell bírniuk arról, hogy amennyiben mintavételre kerül sor az exportőrök/termelők tekintetében, a Bizottság dönthet úgy, hogy vonatkozásukban nem számol egyéni különbözetet, amennyiben az exportőrök/termelők száma olyan nagy, hogy az egyéni vizsgálat indokolatlanul terhes lenne és megakadályozná a vizsgálat határidő előtti befejezését.

c) Információgyűjtés és meghallgatások

Ezúton kérjük valamennyi érdekelt felet, hogy ismertesse álláspontját, terjessze elő a kérdőívekre adott válaszokon kívüli egyéb információit, és szolgáltasson alátámasztó bizonyítékokat. Ezeknek az információknak és az alátámasztó bizonyítékoknak a 6. a) pont ii. alpontjában meghatározott határidőn belül be kell érkeznie a Bizottsághoz.

A Bizottság meghallgathatja továbbá az érdekelt feleket azzal a feltétellel, hogy írásos kérelmet nyújtanak be, amely bizonyítja, hogy különös okuk van a meghallgatásra. E kérelmet a 6. a) pont iii. alpontjában meghatározott határidőn belül be kell nyújtani.

d) A piacgazdaságú ország kiválasztása

Az alaprendelet 2. cikke (7) bekezdésének a) pontja értelmében a Kínai Népköztársaság tekintetében a rendes érték megállapításának céljából megfelelő piacgazdaságú országnak Brazília kiválasztását tervezik. A Bizottság felkéri az érdekelt feleket, hogy a 6. c) pontban meghatározott határidőn belül véleményezzék e választás helyénvalóságát.

e) Piacgazdasági státusz

A Kínai Népköztársaság azon exportőreinek/termelőinek tekintetében, melyek piacgazdasági státuszt kérelmeznek, és megfelelő bizonyítékokat szolgáltatnak arra vonatkozólag, hogy piacgazdasági körülmények alapján működnek, azaz megfelelnek az alaprendelet 2. cikke (7) bekezdésének c) pontjában foglalt követelményeknek, a rendes érték az alaprendelet 2. cikke (7) bekezdésének b) pontja alapján kerül megállapításra. Azon exportőrök/termelők, amelyek kellően indokolt igénylést szándékoznak benyújtani, azt a 6. d) pontban meghatározott különös határidőn belül tehetik meg. A Bizottság a Kínai Népköztársaság valamennyi, a panaszban megnevezett termelőjének, továbbá bármely, a panaszban megnevezett exportőr-/termelői szervezetnek, illetve a Kínai Népköztársaság hatóságainak igénylőlapokat küld ki.

5.2. A közösségi érdek felmérésére irányuló eljárás

Az alaprendelet 21. cikkével összhangban és abban az esetben, ha a dömpingre és a dömping által okozott kárra vonatkozó állítások bizonyítást nyernek, döntést kell hozni arról, hogy a dömpingellenes intézkedések elfogadása nem ellentétes-e a közösségi érdekkel. Ebből az okból a közösségi iparág, az importőrök és képviseleti szerveik, továbbá a felhasználói és fogyasztói képviseleti szervek – amennyiben bizonyítani tudják, hogy tevékenységük és az érintett termék között objektív kapcsolat áll fenn – a 6. a) pont ii. alpontjában meghatározott általános határidőn belül jelentkezhetnek a Bizottságnál, és annak információt szolgáltathatnak. A megelőző mondattal összhangban cselekvő felek a 6. a) pont iii. alpontjában meghatározott határidőn belül kérhetik meghallgatásukat, annak különleges okai felsorolása mellett. Meg kell jegyezni, hogy bármely olyan információ, amelyet a 21. cikk alapján terjesztettek elő, csak akkor kerül figyelembevételre, ha az előterjesztéskor tényszerű bizonyítékokkal lett alátámasztva.

6. Határidők

a) Általános határidők

(i) Kérdőív vagy egyéb igénylőlap benyújtására

Minden érdekelt félnek kérdőívet, illetve egyéb igénylőlapokat kell kérnie a lehető legrövidebb határidőn belül, de az Európai Unió Hivatalos Lapjában való közzétételt követő 10 napnál nem később.

(ii) A felek jelentkezésére, a kérdőívre adott válaszok vagy bármely más információ benyújtására

Eltérő rendelkezés hiányában az érdekelt feleknek – amennyiben képviseltetni kívánják magukat a vizsgálat során – ezen értesítésnek az Európai Unió Hivatalos Lapjában való közzétételét követő 40 napon belül jelentkezniük kell a Bizottságnál, elő kell terjeszteniük álláspontjukat, a kérdőívre adott válaszukat vagy bármely egyéb információt. Felhívjuk a figyelmet arra, hogy az alaprendeletben megállapított eljárási jogok többségének gyakorlása annak függvénye, hogy a felek jelentkeznek-e a fent említett időtartamon belül.

A mintául választott társaságoknak a kérdőívekre adott válaszokat a 6. b) pont iii. alpontjában meghatározott határidőn belül kell visszaküldeniük.

(iii) Meghallgatások

Az érdekelt felek ugyanezen 40 napos határidőn belül kérhetik bizottsági meghallgatásukat.

b) A minta összeállítására vonatkozó különös határidő

(i) Az 5.1. a) pont i. alpontjában, az 5.1. a) pont ii. alpontjában és 5.1. a) pont iii. alpontjában meghatározott információknak a Bizottsághoz ezen értesítésnek az Európai Unió Hivatalos Lapjában való közzétételét követő 15 napon belül meg kell érkeznie, tekintettel arra, hogy a Bizottság a végső mintába való bekerülés szándékát kinyilvánító felekkel ezen értesítésnek az Európai Unió Hivatalos Lapjában való közzétételét követő 21 napon belül kíván konzultálni.

(ii) Az 5.1. a) pont iv. alpontjában említett, a minta kiválasztásának szempontjából fontos egyéb információknak az ezen értesítésnek az Európai Unió Hivatalos Lapjában való közzétételét követő 21 napon belül meg kell érkeznie a Bizottsághoz.

(iii) A mintába bekerülő felek kérdőívekre adott válaszának a mintába való bekerülésükről szóló értesítés dátumától számított 37 napon belül meg kell érkeznie a Bizottsághoz.

c) A piacgazdaságú ország kiválasztására megállapított különös határidő

A vizsgálatban részt vevő felek véleményezhetik Brazília megfelelőségét, mely ország az 5.1. d) pontban említettek értelmében a Kínai Népköztársaság tekintetében rendes érték megállapításának céljából piacgazdaságú országnak számít. E véleménynek ezen értesítésnek az Európai Közösségek Hivatalos Lapjában való közzétételét követő 10 napon belül meg kell érkeznie a Bizottsághoz.

d) A piacgazdasági státusz és/vagy az egyéni elbírálás iránti kérelem benyújtására megállapított különös határidő

Az (5.1. e) pont alatt említett) kellően indokolt piacgazdasági státusz iránti kérelemnek és/vagy az alaprendelet 9. cikke (5) bekezdésének értelmében vett egyéni elbírálás iránti kérelemnek ezen értesítésnek az Európai Unió Hivatalos Lapjában való közzétételét követő 15 napon belül meg kell érkeznie a Bizottsághoz.

7. Írásbeli beadványok, kérdőívekre adott válaszok és levelezés

Az érdekelt felek valamennyi beadványát és kérelmét írásban kell benyújtani (nem elektronikus formátumban, kivéve, ha másképp határozzák meg), feltüntetve az érdekelt fél nevét, címét, e-mail címét, telefon-, fax- és/vagy telexszámát. Az érdekelt felek valamennyi bizalmas írásos beadványát, beleértve az ebben az értesítésben kért információkat, a kérdőíves válaszokat és az érdekelt felek által átadott bizalmas levelezést, a „Korlátozott hozzáférés” (5) felirattal kell ellátni; ezeket – az alaprendelet 19 cikke (2) bekezdésének megfelelően – egy nem bizalmas változatnak is kísérnie kell, amelyet „Az érdekelt felek számára, betekintésre” felirattal kell ellátni.

A Bizottság levelezési címe:

European Commission (Európai Bizottság) Directorate General for Trade (Kereskedelmi Főigazgatóság) Directorate B (B igazgatóság) Iroda: J-79 5/16 B-1049 Brüsszel Fax (+32 2) 295 65 05.

8. Az együttműködés hiánya

Azokban az esetekben, ha az érdekelt felek bármelyike megtagadja a szükséges információkhoz való hozzáférést, vagy azokat nem szolgáltatja határidőn belül, illetve ha a vizsgálatot jelentősen hátráltatja, a rendelkezésre álló tények alapján átmeneti vagy végleges, megerősítő vagy nemleges ténymegállapítások tehetők az alaprendelet 18. cikkével összhangban.

Ha megállapítást nyer, hogy az érdekelt felek bármelyike hamis vagy félrevezető információkat szolgáltatott, ezeket az információkat figyelmen kívül kell hagyni, és a rendelkezésre álló tényeket lehet használni. Ha valamelyik érdekelt fél nem, vagy csak részben működik együtt, és a ténymegállapítások ezért az alaprendelet 18. cikkével összhangban a rendelkezésre álló tényeken alapulnak, előfordulhat, hogy számára az eredmény kevésbé lesz kedvező annál, mint abban az esetben, ha együttműködött volna.

9. A vizsgálat ütemterve

A vizsgálatot az alaprendelet 6. cikke (9) bekezdésének értelmében ezen értesítésnek az Európai Unió Hivatalos Lapjában való közzétételét követő 15 hónapon belül be kell fejezni. Az alaprendelet 7. cikke (1) bekezdésének értelmében az átmeneti intézkedéseket legkésőbb az ezen értesítésnek az Európai Unió Hivatalos Lapjában való közzététele után 9 hónappal lehet kivetni.

(1) HL L 77., 2004.3.13., 12. o.

(2) HL L 56., 1996.3.6., 1. o.

(3) Egyéni különbözet kérelmezhető az alaprendelet 17. cikkének (3) bekezdése alapján olyan társaságok számára, melyek nem képezik részét a mintának, az alaprendelet a piacgazdasági státusszal nem rendelkező országok/átalakulóban lévő gazdaságok esetében érvényesíthető egyéni elbírálásról szóló 9. cikkének (5) bekezdése alapján, és az alaprendelet 2. cikke (7) bekezdésének b) pontja alapján a piacgazdasági státuszt kérelmező társaságok számára. Az egyéni elbírálás iránti kérelemhez az alaprendelet 9. cikkének (5) bekezdése alapján, piacgazdasági státuszra vonatkozó kérelemhez pedig az alaprendelet 2. cikke (7) bekezdésének b) pontja alapján kérelmet kell benyújtani.

(4) A kapcsolódó társaságok jelentésének tekintetében a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK bizottsági rendelet 143. cikke (HL L 253., 1993.10.11., 1. o.) az irányadó.

(5) Ez azt jelenti, hogy a dokumentum csak belső használatra szolgál. A dokumentum az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK európai parlamenti és tanácsi rendelet (HL L 145, 2001.5.31., 43. o.) 4. cikke értelmében részesül védelemben. Az alaprendelet 19. cikke és a 1994. évi GATT VI. cikkét végrehajtó WTO Egyezmény (dömpingellenes megállapodás) 6. cikke szerint bizalmas dokumentumnak minősül.